曾协
饮沈氏园得僻字
会心足胜侣，暇日访春色。
慵寻剡溪榜，厌曳永嘉屐。
名园可徘徊，胜概在咫尺。
峰峦起平地，村落堕城壁。
梅横前岭峻，柳列长堤直。
最爱临水亭，欲背依山石。
沉沉想潜鳞，铮铮听仙弈。
初无杖屦劳，具享山林适。
一尊供笑语，四座列豪逸。
规摹西洛旧，仿佛香山昔。
爱酒太白狂，耽诗少陵僻。
始静姑纵谈，中喧或争席。
残钟咽林际，新月挂檐隙。
饮散兴未厌，人归境愈寂。
何必记昔游，虚空了无迹。